Sel momendil vastas plutoidi tingimustele peale Pluuto vaid üks taevakeha, juba 2006. aastal kääbusplaneediks kuulutatud Eris. 2008. aasta tõi plutoididele lisa - 11. juulil arvati kääbusplaneetide hulka ja seega oma Neptuuni-taguse orbiidi tõttu ka plutoidiks Makemake ning 17. septembril Haumea. Kerakujulisuse üle otsustamisel tuli rakendada heleduse kriteeriumi. Uute plutoidide nimed pärinevad Okeaaniast - Haumea on Hawaii algasukate viljakuse ja sünnituse jumalanna, Makemake Lihavõttesaare pärismaalaste inimkonna looja ja viljakuse jumal.